CELEX: 32014D0246
Language: da
Date: 2014-04-28 00:00:00
Title: 2014/246/EU: Kommissionens gennemførelsesafgørelse af 28. april 2014 om anerkendelse af, at Argentinas retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer  EØS-relevant tekst

3.5.2014   
            
            
               DA
            
            
               Den Europæiske Unions Tidende
            
            
               L 132/68
            
         KOMMISSIONENS GENNEMFØRELSESAFGØRELSE
   af 28. april 2014
   om anerkendelse af, at Argentinas retlige og tilsynsmæssige rammer er ækvivalente med kravene i Europa-Parlamentets og Rådets forordning (EF) nr. 1060/2009 om kreditvurderingsbureauer
   (EØS-relevant tekst)
   
      (2014/246/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 1060/2009 af 16. september 2009 om kreditvurderingsbureauer (1), særlig artikel 5, stk. 6, og
   ud fra følgende betragtninger:
   
               (1)
            
            
               Den 22. oktober 2012 gav Kommissionen Den Europæiske Værdipapir- og Markedstilsynsmyndighed (ESMA) et mandat og anmodede om rådgivning med hensyn til den tekniske evaluering af Argentinas retlige og tilsynsmæssige rammer vedrørende kreditvurderingsbureauer.
            
         
               (2)
            
            
               I sin tekniske rådgivningsudtalelse af 31. maj 2013 og i sin ajourførte version heraf af 18. december 2013 konstaterede ESMA, at Argentinas retlige og tilsynsmæssige rammer vedrørende kreditvurderingsbureauer med hensyn til virkningerne er sammenlignelige med rammerne i forordning (EF) nr. 1060/2009.
            
         
               (3)
            
            
               Ifølge artikel 5, stk. 6, andet afsnit, i forordning (EF) nr. 1060/2009 skal tre betingelser være opfyldt, for at et tredjelands retlige og tilsynsmæssige rammer kan anses for at være ækvivalente med kravene i forordningen.
            
         
               (4)
            
            
               I henhold til den første betingelse skal kreditvurderingsbureauer i tredjelande være underlagt krav om godkendelse eller registrering og effektivt løbende tilsyn og håndhævelse. Argentinas retlige og tilsynsmæssige rammer har eksisteret siden 1992. De er for nylig blevet revideret og skærpet og består nu af lov nr. 26.831 af 29. november 2012 (Ley de Mercado de Capitales) suppleret ved regulativ nr. 1023/13 af 29. juli 2013, som fastsætter de almindelige principper for de argentinske kapitalmarkeder, herunder overordnede principper gældende for kreditvurderingsbureauer, samt de nye gennemførelsesregulativer fra den argentinske værdipapirkommission (Comisión Nacional de Valores, (CNV)) vedtaget ved generel beslutning nr. 622/2013, som alle er gældende. Kreditvurderingsbureauer skal endvidere overholde alle bestemmelser i Den Internationale Børstilsynsorganisations (IOSCO's) adfærdskodeks. I overensstemmelse med denne reguleringsmæssige ramme skal kreditvurderingsbureauer registreres og er under CNV's løbende tilsyn. I lov nr. 26.831 fastsættes CNV's tilsyns- og sanktionsmæssige beføjelser. CNV har beføjelse til at foretage kontrol og gennemføre undersøgelser vedrørende fysiske eller juridiske personer underlagt dens tilsynsmyndighed, til at anmode de retshåndhævende myndigheder om hjælp, at anlægge sag og anmelde forbrydelser. CNV gennemfører halvårligt kontrol på stedet samt skrivebordskontrol af hvert registreret kreditvurderingsbureau. I tilfælde af brud på gældende bestemmelser kan CNV pålægge sanktioner såsom bøder eller forbud mod i en periode på mindst fem år at udføre hvervet som bestyrelsesmedlem, administrator, revisor eller medlem af kreditvurderingsudvalget. CNV kan tillige midlertidigt eller permanent suspendere de ansvarlige og trække kreditvurderingsbureauets registrering eller godkendelse tilbage. CNV vedligeholder et offentligt register over håndhævelsessager på sit websted, som angiver, hvornår sagerne er indledt, den endelige afgørelse er truffet, og hvilke straffe der er blevet pålagt. Samarbejdsaftalen mellem ESMA og CNV indeholder bestemmelser om informationsudveksling vedrørende håndhævelses- og tilsynsforanstaltninger truffet over for kreditvurderingsbureauer med grænseoverskridende aktiviteter. På denne baggrund bør kreditvurderingsbureauer i Argentina anses for at være underlagt krav om registrering, som er ækvivalente med kravene i forordning (EF) nr. 1060/2009, og Argentinas tilsyns- og håndhævelsesforanstaltninger gældende over for kreditvurderingsbureauer må anses for at blive anvendt og håndhævet effektivt.
            
         
               (5)
            
            
               I henhold til den anden betingelse skal kreditvurderingsbureauer i tredjelandet være underlagt retligt bindende bestemmelser, som er ækvivalente med bestemmelserne i artikel 6-12 og bilag I til forordning (EF) nr. 1060/2009, med undtagelse af artikel 6a, 6b, 8a, 8b, 8c og 11a samt punkt 3, litra ba), punkt 3a og punkt 3b i afsnit B i bilag I til forordningen. Ved vurderingen af, hvorvidt denne betingelse er opfyldt, bør der tages behørigt hensyn til artikel 2, stk. 1, i Europa-Parlamentets og Rådets forordning (EU) nr. 462/2013 (2) for så vidt angår datoen for anvendelsen af visse bestemmelser i forordning (EF) nr. 1060/2009. Argentinas retlige og tilsynsmæssige rammer kræver, at kreditvurderingsbureauer ledes af en bestyrelse, som er ansvarlig for at sikre dels en sund og forsigtig ledelse af kreditvurderingsbureauet og uafhængige vurderingsaktiviteter, dels behørig identifikation, håndtering og eliminering af samt oplysning om interessekonflikter. Kreditvurderingsbureauer skal træffe hensigtsmæssige og effektive organisatoriske og administrative foranstaltninger til dette formål og tillige fremsende og vedligeholde oplysninger om aktuelle og mulige interessekonflikter hos medlemmerne af kreditvurderingsudvalget og bestyrelsen samt hos administratorer og ansatte gennem informationssystemet »Autopista de la información financiera«. Kreditvurderingsbureauer skal etablere og vedligeholde en permanent og effektiv compliancefunktion, som arbejder uafhængigt og rapporterer direkte til bestyrelsen. Med hensyn til de organisatoriske processer og procedurer indeholder Argentinas retlige og tilsynsmæssige rammer detaljerede bestemmelser om outsourcing, arkivering og fortrolighed. Kreditvurderingsbureauer skal gennemgå deres kreditvurderingsmetoder, modeller og centrale vurderingsforudsætninger mindst en gang årligt og tillige kontrollere og revidere deres vurderinger mindst fire gange årligt. Argentinas retlige og tilsynsmæssige rammer indeholder en lang række offentliggørelseskrav vedrørende kreditvurderinger og vurderingsaktiviteter, herunder om obligatorisk anvendelse af vurderingskategorier, om offentliggørelse af kreditvurderinger umiddelbart efter kreditvurderingsudvalgets drøftelser og om fremsendelse af alle kreditvurderinger og tilhørende vurderingsrapporter til offentliggørelse gennem informationssystemet »Autopista de la información financiera« på CNV's websted. Argentinas retlige og tilsynsmæssige rammer bør derfor med hensyn til virkningerne sidestilles med forordning (EF) nr. 1060/2009 for så vidt angår håndteringen af interessekonflikter, de organisatoriske processer og procedurer, som et kreditvurderingsbureau skal have indført, kvaliteten af kreditvurderinger og kreditvurderingsmetoder, offentliggørelsen af kreditvurderinger og den generelle og periodiske offentliggørelse af kreditvurderingsaktiviteter. De giver således en ækvivalent beskyttelse med hensyn til integritet, gennemsigtighed, god ledelse af kreditvurderingsbureauerne og kreditvurderingsaktiviteternes pålidelighed.
            
         
               (6)
            
            
               I henhold til den tredje betingelse skal tredjelandets retsforskrifter forhindre indblanding fra tredjelandets tilsynsmyndigheder og øvrige offentlige myndigheder i indholdet af kreditvurderingerne og metoderne. CNV er et administrativt organ og følgelig underlagt lov nr. 19.549 af 3. april 1972 om administrativ procedure. CNV handler gennem administrative foranstaltninger inden for rammerne af de overdragne beføjelser. Så vidt det kan vurderes, er der ingen retlige bestemmelser, som giver CNV eller nogen anden offentlig myndighed beføjelse til at påvirke indholdet af kreditvurderinger eller metoder.
            
         
               (7)
            
            
               På baggrund af de gennemgåede faktorer kan betingelserne i artikel 5, stk. 6, andet afsnit, i forordning (EF) nr. 1060/2009 anses som opfyldt af Argentinas retlige og tilsynsmæssige rammer for kreditvurderingsbureauer. Argentinas retlige og tilsynsmæssige rammer for kreditvurderingsbureauer bør derfor anses for at være ækvivalente med de retlige og tilsynsmæssige rammer, der er indført ved forordning (EF) nr. 1060/2009. Kommissionen bør på baggrund af oplysninger fra ESMA fortsat følge med i udviklingen i Argentinas retlige og tilsynsmæssige rammer for kreditvurderingsbureauer og opfyldelsen af de betingelser, som danner grundlag for denne afgørelse.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Det Europæiske Værdipapirudvalg —
            
         VEDTAGET DENNE AFGØRELSE:
   Artikel 1
   Med henblik på anvendelse af artikel 5 i forordning (EF) nr. 1060/2009 anses de gældende retlige og tilsynsmæssige rammer for kreditvurderingsbureauer i Argentina for at være ækvivalente med kravene i forordning (EF) nr. 1060/2009.
   Artikel 2
   Denne afgørelse træder i kraft på tyvendedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 28. april 2014.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 302 af 17.11.2009, s. 1.
   
      (2)  Europa-Parlamentets og Rådets forordning (EU) nr. 462/2013 af 21. maj 2013 om ændring af forordning (EF) nr. 1060/2009 om kreditvurderingsbureauer (EUT L 146 af 31.5.2013, s. 1).